 NA CHARLES WASONGA HATIMAYE Kamati ya Kitaifa kuhusu Mazungumzo (NADCO) imetoa ripoti yake ya mwisho lakini imefeli kukubaliana kuhusu suala nyeti la kupunguzwa kwa gharama ya maisha. Kwenye taarifa baada ya kutoa ripoti hiyo Jumamosi usiku, Novemba 25, 2023 Jijini Nairobi, wenyeviti wenza Kimani Ichung’wah na Kalonzo Musyoka walisema hawakukubaliana kuhusu pendekezo la kuondolewa kwa ushuru wa nyumba na kupunguzwa kwa VAT kwa mafuta kutoka asilimia 16 hadi asilimia 8. “Masuala haya ambayo yako kwenye Sheria ya Fedha ya 2023 sasa yamewasilishwa kwa vinara wetu Rais William Ruto (Kenya Kwanza) na Raila Odinga (Azimio) ili watoe mwelekeo kuyahusu,” wakasema. Aidha, Kamati hiyo imependekeza kuwa Wizara ya Kawi na Mamlaka ya Kusimamia Sekta ya Kawi na Mafuta (EPRA) kwa ushirikiano na Wizara ya Fedha zipunguze ada za utunzaji wa barabara na kuzuia kushushwa kwa ubora wa mafuta (anti adulteration levy) kwa kima cha Sh5 na Sh3, mtawalia. Wakati huu wenye magari hulipa Sh18 kwa lita kama ada ya kutunza barabara na kiasi sawa na hicho kama ada ya kuzuia mwenendo wa wafanyabiashara walaghai kuchanganya mafuta taa kwa petroli au dizeli. Aidha, kamati hiyo imekubaliana na pendekezo la Rais Ruto kwamba matawi yote matatu ya serikali yapunguze bajeti za usafiri kwa maafisa wao kwa kima cha asilimia 50. “Aidha, Tume ya Mishahara (SRC) ipunguze kiwango cha marupurupu yanayolipwa maafisa wanaosafiri kwa kima cha asimilia 30,” Mbw Ichung’wah na Musyoka wanaeleza. NADCO imekubaliana kwamba muda wa kushughulikiwa kwa kesi ya kupinga uchaguzi wa urais uongezwe kutoka siku 14 hadi siku 21. Kamati hiyo pia imekubaliana kuhusu pendekezo la kubuniwa kwa Afisi ya Kiongozi Rasmi wa Upinzani. “Wadhifa huo utamwendea mgombea urais atakayeibuka wa pili katika uchaguzi wa urais,” Ichung’wah na Musyoka wanasema. Aidha, ripoti hiyo imekubaliana kuhusu pendekezo la kubuniwa kwa wadhifa wa Waziri Mkuu. “Mshikilizi wa cheo hicho atapendekezwa, na baada ya kuidhinishwa na Bunge la Kitaifa, atateuliwa rasmi na Rais,” wenyekiti hao wanaeleza. NADCO pia imependekeza kuwa uanachama wa jopo la uteuzi wa  mwenyekiti na makamishna wapya wa Tume Huru ya Uchaguzi na Mipaka (IEBC) upanuliwe kutoka watu saba hadi tisa. Hata hivyo, kamati hiyo haijatoa maelezo zaidi kuhusu suala hilo. Mbw Ichung’wah na Musyoka pia wanasema kuwa kamati hiyo imependekeza kuwa na hazina ya ustawi wa maeneo bunge (NG-CDF), hazina ya usawazishaji (NGAF) na ile ya kufadhili mpango wa kufuatilia utendakazi wa serikali za kaunti (SOF) ziwekwe kwenye Katiba. Nakala za ripoti hiyo zimewasilishwa kieletroniki kwa Rais Ruto na Bw Odinga. Baadaye itawasilishwa katika Bunge la Kitaifa na Seneti ili ijadiliwe na kupitishwa au ikataliwe. 